CCPลั่น2ปีนี้เป็นปีทอง จ่อโกยกำไรพิเศษ2เด้ง
CCP ลั่นปีนี้ปีทอง จ่อรับทรัพย์ 200 ล้านบาท ขายสิทธิซื้อที่ดินคืนนำบริษัทลูกเข้าตลาด
16 พ.ค. 2556

CCP ลั่นปีนี้ปีทอง จ่อรับทรัพย์ 200 ล้านบาท ขายสิทธิซื้อที่ดินคืนนำบริษัทลูกเข้าตลาด 
นายประทีป ทีปกรสุขเกษม ประธานกรรมการ บริษัท ผลิตภัณฑ์คอนกรีตชลบุรี (CCP) เปิดเผยว่า ที่ประชุมคณะกรรมการมีมติให้บริษัทขายสิทธิในการซื้อคืนที่ดินและสาขาที่ได้ขายให้กับนักลงทุนไปก่อนหน้านี้ ขายต่อให้กับนิติบุคคลรายหนึ่ง ทำให้บริษัทได้รับกำไรจากการขายประมาณ 200 ล้านบาท 
ทั้งนี้ กำไรพิเศษที่เกิดขึ้นนี้จะบันทึกในงบการเงินของบริษัทในงวดไตรมาส 3 นี้ ขณะที่จะรับรู้ในไตรมาส 2 เพียงส่วนหนึ่งคือ 54 ล้านบาท ซึ่งเป็นเงินมัดจำจากผู้ซื้อ 
อย่างไรก็ตาม รายการที่จะเกิดขึ้นนี้ถือว่ามีนัยสำคัญต่อการเคลื่อนไหวของราคาหุ้น ดังนั้นบริษัทจึงได้ขอตลาดหลักทรัพย์ให้หยุดพักการซื้อขายชั่วคราว (H) ในช่วงครึ่งวันบ่ายของวันที่ 15 พ.ค. 2556 ที่ผ่านมา
ขณะเดียวกันในภาคเช้าราคาหุ้น CCP ดีดขึ้นแรง 0.60 บาท หรือ 5.77% ปิดที่ 11 บาท ด้วยมูลค่าการซื้อขายมากผิดปกติที่ 578 ล้านบาท ทะยานขึ้นต่อเนื่องจากวันก่อนหน้า หุ้นปิดที่ 10.40 บาท บวก 0.70 บาท หรือ 7.22%
นายประทีป กล่าวว่า ปีนี้และปีหน้าจะเป็นปีทองของบริษัท และคาดว่าผลดำเนินงานจะเติบโตขึ้นจากปีที่ผ่านมา เพราะนอกจากจะมีกำไรพิเศษจากการขายสิทธิแล้ว ช่วงไตรมาส 3 บริษัท สมาร์ท คอนกรีต ซึ่งเป็นบริษัทลูกที่ถือหุ้นกว่า 96% เข้าจดทะเบียนในตลาดหลักทรัพย์ เอ็ม เอ ไอ (mai) ซึ่งขณะนี้ได้ยื่นขออนุญาตแล้ว เมื่อนำเข้าตลาดจะทำให้บริษัทมีกำไรพิเศษเกิดขึ้นเช่นกัน 
สำหรับภาพรวมของการทำธุรกิจในปีนี้ก็ถือว่าดีมาก เพราะมีความต้องการผลิตภัณฑ์คอนกรีตเข้ามาอย่างมาก และการที่ธุรกิจของบริษัทอยู่ในโซนตะวันออก ซึ่งเป็นแหล่งที่ใกล้กับการขนส่ง จึงทำให้ความต้องการซื้อสินค้าเข้ามาอย่างมาก ส่วนการผลิตของบริษัทขณะนี้ถือว่าผลิตเต็มกำลังการผลิต และปัญหาที่เกิดคือขนส่งให้กับลูกค้าไม่เพียงพอ ซึ่งตอนนี้บริษัทได้ใช้วิธีให้ลูกค้าที่ต้องการซื้อมาขนสินค้าไปเอง
นอกจากนี้ โครงการลงทุนของภาครัฐทั้งในเรื่องของงบลงทุนน้ำ 3.5 แสนล้านบาท และลงทุนโครงสร้างพื้นฐาน 2.2 ล้านล้านบาท ธุรกิจของบริษัทก็จะเข้าไปเกี่ยวข้องทั้งนั้น
ด้านผลงานงวดไตรมาสแรกปีนี้มีกำไรสุทธิ 40.76 ล้านบาท ดีขึ้นมากจากงวดเดียวกันของปีก่อนที่มีกำไรสุทธิ 26.38 ล้านบาท